書事寄萬年厲員外
帝城皆劇縣，令尹美居東。遂拜趙張下，暫離星象中。擁歸從北闕，送上動南宮。舉起盆中日，驅行草上風。不驚盧犬吠，漸見夏臺空。紫禁黃山繞，滄溟素滻通。封疆親日月，邑裡出王公。逐盜千門啟，興祥五稼豐。胥徒迎曉集，賦稅共秋終。條教關天道，歌謠入聖聰。土膏寒麥覆，人海晝塵蒙。廨宇松連翠，朝街日散紅。文場新桂茂，粉署舊蘭崇。留客把盈爵，抽毫詠早鴻。前騶潘嶽貴，故里邵平窮。勸隱蓮峰久，期耕樹穀同。鳧飛將去葉，劍氣尚埋豐。何必華陰土，方垂拂拭功。